|  |  |
| --- | --- |
| **ROKODELSKA PANOGA** | **Sedlarstvo in jermenarstvo** |
| **POVZETEK** | |
| Usnjarska rokodelska panoga sedlarstvo in jermenarstvo obsega izdelovanje konjskih in naglavnih govejih komatov, jahalnih in transportnih sedel, vprežnega jermenja, usnjenih pasov in jermenov. Obrt se je razvijala ob prevozništvu (furmanstvu) od 15. stol. naprej, po drugi svetovni vojni pa je zaradi opuščanja vpreganja živine začela propadati. Razmah športnega in predvsem rekreativnega konjeništva je znova spodbudil sedlarstvo, ki ga oživljajo predvsem potomci nekdanjih mojstrov. | |
| **OPIS PANOGE** | |
| Sedlarstvo je usnjarska obrt za izdelovanje različne konjske opreme. V preteklosti je bilo sedlarstvo mestna oziroma trška obrt, prepletalo se je jermenarstvom in torbarstvom ter je imelo med obrtmi zaradi premožnih naročnikov posebno ugledno mesto.  Obrt se je na Slovenskem razvijala ob prevozništvu (furmanstvu) od 15. stol. naprej, množična uporaba konj za vpreganje in transport pa je izpričana od 2. polovice 17. stol. Leta 1691 se prvič omenja sedlarski ceh v Ljubljani, v katerega je bilo vključenih tudi večina ljubljanskih jermenarjev. V začetku 18. stol. je delovalo v Ljubljani 7–9 jermenarskih mojstrov.  V obdobju furmanstva oziroma prevozništva so izdelovali posebno težke komate. Uporabljali so svinjsko in goveje usnje, za streho komata so potrebovali kakovostno usnje, imenovano plank ali likanec. Znamenje ugleda so bili t. i. komati jazbečarji z vdelano jazbečjo kožo. Po odpravi cehov sredi 19. stol. so izobraževalno vlogo prevzele obrtne šole, praktični pouk pa mojstri sedlarji iz vse Slovenije.  Izdelovanje sedel je zahtevno rokodelsko opravilo, ki od obrtnika zahteva koncentracijo, vzdržljivost in fizično moč. Poglavitni sedlarski izdelki so jahalna in športna sedla, konjski in goveji komati, usnjeni pasovi in jermeni. Značilni izdelek sedlarjev in jermenarjev na Slovenskem je konjski komat z vprežnim jermenjem in številnim okrasjem (npr. komatni glavnik), ki ga na slovenskem ozemlju izdelujejo od 19. stol. dalje.  Poseben poudarek dejavnosti je na ročnem izdelovanju sedel in komatov iz kvalitetnega usnja z okrasnim jermenjem. Dandanes se za izdelavo sedlarske opreme uporablja strojeno goveje usnje. Če je barvano, je ponavadi črno, rjavo ali po želji naročnika. Izdelovanje poteka tudi po meri, saj oblika in velikost kože omogočata razrez dolgih pasov ali jermenov.  Klasično sedlarsko rokodelstvo je začelo po drugi svetovni vojni hitro propadati. To je bilo povezano z opuščanjem vpreganja živine, zlasti konj in tudi govedi. Z uveljavitvijo kmetijske mehanizacije in avtoprevozništva so konji postali skoraj nepomembni. Sedlarji so se preusmerili v tapetništvo, torbarstvo, galanterijo in izdelavo tesnil za strojno industrijo. S povečanim zanimanjem za konjerejo in vlogo konj v športu, rekreaciji in turizmu so izdelki sedlarjev in jermenarjev spet začeli pridobivati pomen. Razmah športnega in predvsem rekreativnega konjeništva je znova spodbudil sedlarstvo, ki ga oživljajo predvsem potomci nekdanjih mojstrov. Ohranjanje družinske tradicije izdelovanja izdelkov iz usnja mdr. nadaljujejo v rokodelskih delavnicah Sedlarstvo Gladek v Ljubljani ter Sedlarstvo Baznik iz Velikega Podloga pri Krškem. | |
| **EVALVACIJA PANOGE** | |
| **Vidik rokodelskih in obrtniških znanj, spretnosti in veščin** | Za obvladovanje panoge je potrebno veliko znanja in izkušenj. Trenutno formalno izobraževanje ne obstaja, prav tako ne obstaja nacionalna poklicna kvalifikacija. Prenos znanja poteka izključno v redkih sedlarskih delavnicah prek mojstrov rokodelcev na svoje potomce. |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v nacionalni Register nesnovne kulturne dediščine. Znanja so ogrožena, saj ne obstaja formalno ali neformalno izobraževanje za pridobitev poklica. Sedlarji in jermenarji danes predstavljajo deficitarne obrtnike, kar pomeni, da njihova obrt izginja, saj se umetnost sedlarstva in jermenarstva ne prenaša ustrezno na novo generacijo oziroma vsaj ne v dovoljšnem številu. V največji meri gre za ohranjanje družinske tradicije izdelave izdelkov iz usnja. |
| **Vidik identitete in prepoznavnosti** | Rokodelcev, ki izdelujejo sedlarske izdelke, je malo. Formalno niso povezani v skupino ali društvo, med seboj se poznajo. Sedlarstvo je bilo razširjeno po celotnem slovenskem ozemlju in ima v več krajih bogato tradicijo, ki pa je nismo znali nadgraditi. Panoga kot taka promovira predvsem družinsko sedlarsko tradicijo, ki se dandanes v nekaterih redkih primerih ohranja iz roda v rod. |
| **Vidik družbenega in gospodarskega napredka** | Poudarek delujočih sedlarskih delavnic je, da skušajo v največji meri slediti tradiciji ročnega izdelovanja sedel, komatov ter druge opreme.  Panoga ne predstavlja posebnega trajnostnega vidika za okolje. |
| **Vidik učinkov na medgeneracijsko povezovanje in vseživljenjsko učenje** | Medgeneracijski prenos znanja poteka predvsem pri prenosu znanja med mojstri in vajenci, saj druge oblike prenosa znanja ne obstajajo. Največkrat gre za nadaljevanje družinske tradicije. Drugih oblik medgeneracijskega povezovanja ni zaznati. |
| **Vidik učinkov na turizem** | Dejavnost kot taka ni vpeta v turistično ponudbo. |
| **Viri in literatura** | Janez Bogataj, Mojstrovine Slovenije: Srečanja s sodobnimi rokodelci, Gorenjski tisk, Ljubljana 1999.  Janez Bogataj, Domače obrti na Slovenskem, DZS, Ljubljana 1989.  <https://www.kamra.si/digitalne-zbirke/sedlarji-in-jermenarji/>  <https://www.rokodelstvo.si/dejavnosti/sedlarstvo_jermenarstvo> |